Liste H indkalder alle interesserede til orienteringsmøde på fredag 1. marts kl. 16.30 i Sæby Kulturhus. Liste H er navnet på en ny liste, som stiller op til kommunalvalget 19. november i Frederikshavn Kommune. Liste H mener, at Frederikshavn Kommune har fokuseret for lidt og for forkert på den lokale udvikling, skriver kanalfrederikshavn.dk. - Frederikshavn Kommune har efter vor opfattelse mest været opmærksom på at fastholde udviklingen i Frederikshavn, udtaler Lene Bach fra Liste H til netavisen. Frederikshavn Kommune har ifølge Liste H foretaget uforholdsmæssige store investeringer i Frederikshavn og derved påført hele kommunen en alt for stor gæld. Liste H mener, at gælden gør, at udbygningen af Sæby bliver vanskeliggjort på grund af kommunens anspændte økonomi. - Vi vil have Sæby som en levende by - på mange måder en foregangs købstad og ikke blot en forstad til Frederikshavn, fortæller Lene Bach. Liste H holder orienteringsmøde i morgen fredag i Sæby Kulturhus.
Borgerne i Frederikshavn Kommune kan se frem til at få flere muligheder, når de til november skal sætte kryds ved kommunalvalget. Liste H melder nemlig nu sin ankomst til valget.